La Bibia piemontèisa/Testament Vej/Proverbi/Proverbi 8


Provèrbi

8

L'apel ëd la saviëssa 

L'eve pa sentù la ciamada ch'a fà la saviëssa e l'anteligensa ch'a fà 'rsoné daspërtut soa vos? Vardela là an sij pòst elevà dacant ëd le strà; a l'é piassasse pròpi a la crosiera dle contrà. Vardela 'mbelelà a le pòrte dla sità e a l'intrada dij quarté, là ch'a dis a àuta vos: "I faso n'apel a tuti vojàutri, mia vos as adressa a tuta la gent, gnun-e ecession. Vojàutri bonomeri, steme a sente! Abie 'd bon sens!! E vojàutri ij folaton, amprende l'anteligensa.

Scoteme: lòn ch'i l'hai da dì a l'é dl'amportansa la pì granda; tut lòn ch'i diso a l'é giust, përch' i diso mach la vrità e am vniria gnanca 'n ment d'ambrojeve. Tute le paròle 'd mia boca a son drite; a-i é nen dë stòrt o 'd fàuss. Për coj ch'a l'han ëd cognission a son ëd paròle ciàire, e sclinte për coj ch'a veulo trové la conossensa. Avèj pì car mie istrussion pitòst che l'argent, e la saviëssa pitòst che l'òr zëcchin, përchè la saviëssa a l'é pì pressiosa ch' ij rubin. A-i é gnente ch'iv peussa mai avejne l'anvìa ch'a-j sia paragonàbil. "Mi, la saviëssa, i stago 'nsema al Bon Sens e i sai 'ndova ch'a stan ëd cà la Conossensa e 'l Disserniment. Tuti coj ch'a l'han timor ëd Dé a l'han an òdio 'l mal. A l'é për lòn ch' i l'hai an ghignon la superbia e l'arogansa, la corussion e la gramissia.

Bon sens e bon giudissi a son mie qualità, tanme a lo son la rason e la fòrsa.  A l'é për mè mojen ch'ij rè a regno e che ij legislator a stabilisso lòn ch'a l'é giust. A l'é për mè mojen ch'ij governant a governo e il magistrat a giùdico con giustissia. Mi i veuj bin a tuti coj ch'am veulo bin, e coj ch'am sërco am trovran. Mi i l'hai 'd richësse e d'onor, ansema a prosperità e giustissia. Ij mè frut a son mej che l'òr, fin-a mej che l'òr zëcchin. Mia produssion a val da pì che l'argent soasì. I marcio an sël senté dla dritura, an sla via dla giustissia. Coj ch'am veulo bin a 'rseivran n'ardità bondosa, i ampinirai soe cassafòrt.

Nosgnor a l'ha dame fórma fin-a dal prinsipi, prima 'ncora ch'a s'ancaminèissa a creé. A l'ha 'nstalame da l'eternità, dal comensament, prima ch' ël mond a esistèissa. I son nassùa prima ch'a-i fusso le përfondità dj'océan, prim' anco' che le sorgìss a gargojèisso d'eva. I son nassùa prima che le montagne e le colin-e a seurtisso fòra, prima che Nosgnor a l'avèissa fàit ël mond e ij camp, o ch'a fussa seurtì fòra la prima póer midèma dla tèra. Cand che Dé a l'ha stabilì ij cej, prima che chiel a trassèissa l'archengh ëd dj'océan, i j'era già là. Già i esistìa prima che le nivole a fusso butà là 'n àut, anans ch' a fusso scavà bin ancreuse le surgiss. I j'era già là prima ch' a fussa butà 'n lìmit ai mar përch' a 'ndèisso nen pì 'd dlà dij sò finagi. Cand che Nosgnor a l'ha trassà le fondassion ëd la tèra mi i j'era l'architet ch'a-j'ëstasìa a le còste. Mi i l'hai sèmper compiasuje e i l'hai mai chità d'arlegreme 'd soa presensa. I j'era pròpi contenta cand ch' ël mond a l'é stàit creà e i son arlegrame tant ëd l'umanità. 

Anlora, mè fieuj, steme bin a sente: che 'd boneur ch'a l'han coj ch' a përcoro ij mé senté! Scoté bin lòn ch'iv mostro, fé pa visa 'd nen! Che 'd boneur ch'a l'han coj ch'a më scoto, coj che, di apress di, a vijo a mie pòrte, ch'a më speto, dacant a mia ca, ch'i në seurta! A l'han ëd boneur përchè coj ch'am ancontro a treuvo la vita e 'l favor ëd Nosgnor. Contut, coj ch' al contrari a veulo pa ancontreme, a fan mach ëd mal a lor midem. Tuti coj ch'am veulo pa bin a-j pias  la mòrt.

Nòte 

Bibia
Testament Vej
Proverbi